text: Viatge amb doble premi | FCBarcelona.cat
  Viatge amb doble premi
  El soci David Bosch Barnadas, guanyador del premi sènior, va viatjar amb l'equip i va viure la important victòria dels de Pep Guardiola in situ.
  Un dels aficionats blaugrana que més va gaudir del resultat d'aquest dimecres a Lisboa, del contudent 2-5, va ser David Bosch Barnadas, el soci que va ser el guanyador del màxim premi del sorteig sènior del Barça.
  Aquest premi li va permetre viatjar amb el primer equip en aquest partit de Lliga de Campions.
  El soci 146606 reconeix que el viatge va superar les seves expectatives. "No m'esperava tant. Pensava que seria menys especial. Ha estat tot molt maco. M'ha agradat molt, moltíssim, tant a mi com a la meva xicota, que m'ha acompanyat", resumeix emocionat el soci, de 21 anys.
  En David se sent un privilegiat. "És una experiència que no em tornarà a passar. Ens ha agradat molt perquè tenia els jugadors allà mateix, al mateix hotel, els podia tocar i fins i tot sopar amb ells", descriu el jove de les Planes d'Hostoles (Girona).
  I és que, fins i tot, en David, va poder conversar breument amb els seus ídols, com Xavi, Bojan i Valdés.
  Per tant, aquest dimecres un dels molts sorteigs que es fan per als socis del Barça pel simple fet de ser-ho va fer doblement content el David: per la victòria del Barça i per un viatge, sens dubte, per a la memòria.
  Al web del club, visitant la zona Socis i entrant a la zona FCBPremis, es poden consultar les bases dels sorteigs, els guanyadors mensuals i els premis que es donen als socis blaugrana.